Kommissionens beslutning

af 8. maj 2003

om ændring af beslutning 2003/126/EF for så vidt angår finansiel støtte til to EF-referencelaboratorier i Det Forenede Kongerige

(meddelt under nummer K(2003) 1464)

(Kun den engelske, den franske, den nederlandske, den spanske og den tyske udgave er autentiske)

(2003/332/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 28, stk. 2, og

ud fra følgende betragtninger:

(1) I henhold til Kommissionens beslutning 2003/126/EF om finansiel støtte fra Fællesskabet til driften af visse EF-referencelaboratorier på veterinær- og sundhedsområdet (biologiske risici) i året 2003(3) ydes disse finansiel støtte fra Fællesskabet til udførelse af bestemte funktioner og opgaver.

(2) Laboratoriet under Centre for Environment, Fisheries and Aquaculture Science (CEFAS), Weymouth, Det Forenede Kongerige, der ved Rådets beslutning 1999/313/EF(4) blev udpeget til EF-referencelaboratorium for kontrollen med viral og bakteriologisk kontaminering af toskallede bløddyr, blev anmodet om at supplere sit årlige arbejdsprogram med et projekt til støtte for udviklingen af Fællesskabets fødevaresikkerhedspolitik og -lovgivning vedrørende bakteriologisk og viral kontaminering af toskallede bløddyr, hvor der skulle lægges særlig vægt på at vurdere risici i forbindelse med zoonoser, der er alvorligt problematiske for folkesundheden.

(3) CEFAS fremlagde et sådant projekt i februar 2003. Projektet har til formål at undersøge nogle aspekter ved mikrobiologisk akkumulering i toskallede bløddyr set i forhold til menneskers sundhed, navnlig med hensyn til kontaminering af skaldyr med norovirus (NV) og hepatitis A-virus (HAV), påvisning af NV i skaldyr og påvisning af såvel totalkimtal som patogene stammer i toskallede bløddyr.

(4) På baggrund af den zoonotiske betydning af bakteriologisk og viral kontaminering af toskallede bløddyr bør der ydes finansiel støtte i en periode på højst et år for at dække visse udgifter, CEFAS har til at udføre projektet. Den finansielle støtte fra Fællesskabet bør derfor forhøjes for at dække CEFAS's ændrede årlige arbejdsprogram.

(5) I Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(5), senest ændret ved Kommissionens forordning (EF) nr. 260/2003(6), er der fastsat en procedure for at bestemme et lands status med hensyn til bovin spongiform encephalopati (BSE). Ved forordningen fastlægges desuden et BSE-overvågningsprogram for Fællesskabet.

(6) Endvidere udpeges ved forordning (EF) nr. 999/2001 The Veterinary Laboratories Agency, Weybridge, Det Forenede Kongerige, til EF-referencelaboratorium for transmissible spongiforme encephalopatier (TSE). Det har bl.a. til opgave at indsamle og klassificere data om resultaterne af de i Fællesskabet gennemførte undersøgelser og at holde sig ajour med udviklingen inden for TSE-overvågning, -epidemiologi og -forebyggelse verden over.

(7) Kommissionen har anmodet EF-referencelaboratoriet for TSE om som et supplement til dets årlige arbejdsprogram at analysere resultaterne af Fællesskabets BSE-overvågningsprogram og på basis af denne analyse at udvikle en epidemiologisk gyldig integreret fremgangsmåde ved første vurdering og løbende vurdering af landes BSE-status. I den sammenhæng skal EF-referencelaboratoriet tage hensyn til den metode, der er udformet af Den Videnskabelige Styringskomité, til vurdering af den geografiske BSE-risiko og tage hensyn til anbefalingerne fra Verdensorganisationen for Dyresundhed (OIE) om BSE-risikokategorier og overvågningsordninger. EF-referencelaboratoriet for TSE har i det øjemed suppleret sit årlige arbejdsprogram med et projekt, det forelagde den 20. februar 2003. Den finansielle støtte fra Fællesskabet bør derfor forhøjes for at dække det ændrede årlige arbejdsprogram fra EF-referencelaboratoriet for TSE.

(8) Bestemmelserne i Kommissionens forordning (EF) nr. 324/2003 af 20. februar 2003 om fastsættelse af, til hvilke udgifter, der afholdes af de EF-referencelaboratorier, som modtager tilskud i henhold til artikel 28 i beslutning 90/424/EØF, der kan ydes støtte, og hvilke procedurer der gælder for indberetning af udgifter og revision(7), bør anvendes; der kan dog efter behov fastsættes andre frister, som er relevante for de pågældende projekters tidsplan.

(9) Beslutning 2003/126/EF bør ændres i overensstemmelse hermed.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2003/126/EF foretages følgende ændringer:

1) Artikel 5, stk. 2, affattes således:

"2. Den finansielle støtte fastsættes til højst 648775 EUR for perioden 1. januar 2003 til 31. december 2003.

Inden for det maksimumsbeløb, der er anført i første afsnit, og uden at fristerne i artikel 2 i Kommissionens forordning (EF) nr. 324/2003 tilsidesættes, afsættes der et beløb på 508755 EUR til det projekt, der har til formål at undersøge nogle aspekter ved mikrobiologisk akkumulering i toskallede bløddyr set i forhold til menneskers sundhed, navnlig med hensyn til kontaminering af skaldyr med norovirus (NV) og hepatitis A-virus (HAV), påvisning af NV i skaldyr og påvisning af såvel totalkimtal som patogene stammer i toskallede bløddyr; beløbet ydes direkte til EF-referencelaboratoriet for kontrollen med viral og bakteriologisk kontaminering af toskallede bløddyr i Weymouth, på betingelse af at

a) der indsendes månedlige statusrapporter om, hvordan projektet skrider frem

b) der indsendes et udkast til rapport senest den 31. december 2003

c) der indsendes en endelig rapport ledsaget af dokumentation for de afholdte udgifter senest den 31. marts 2004."

2) Artikel 6, stk. 2, affattes således:

"2. Den finansielle støtte fastsættes til højst 530000 EUR for perioden 1. januar 2003 til 31. december 2003.

Inden for det maksimumsbeløb, der er anført i første afsnit, og uden at fristerne i artikel 2 i Kommissionens forordning (EF) nr. 324/2003 tilsidesættes, afsættes der et beløb på 170000 EUR til det projekt, der har til formål at udarbejde retningslinjer for vurdering af landes BSE-status ved anvendelse af overvågningsdata sammenholdt med vurdering af risikoen for eksponering; beløbet ydes direkte til EF-referencelaboratoriet for TSE, på betingelse af at

a) der indsendes månedlige statusrapporter om, hvordan projektet skrider frem

b) der indsendes en endelig rapport senest den 30. september 2003

c) der indsendes en endelig, sammenfattende rapport, inklusive software til evalueringer, ledsaget af dokumentation for de afholdte udgifter senest den 31. december 2003."

Artikel 2

Denne beslutning er rettet til Forbundsrepublikken Tyskland, Kongeriget Spanien, Den Franske Republik, Kongeriget Nederlandene og Det Forenede Kongerige Storbritannien og Nordirland.

Udfærdiget i Bruxelles, den 8. maj 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16.

(3) EUT L 50 af 25.2.2003, s. 25.

(4) EFT L 120 af 8.5.1999, s. 40.

(5) EFT L 147 af 31.5.2001, s. 1.

(6) EUT L 37 af 13.2.2003, s. 7.

(7) EUT L 47 af 21.2.2003, s. 14.